ג'נל ביינום

ג'נל סוז'ורנר ביינום (באנגלית: Janelle Sojourner Bynum; נולדה ב־31 בינואר 1975) היא פוליטיקאית ואשת עסקים אמריקאית, המכהנת מאז 2025 כחברת בית הנבחרים של ארצות הברית מטעם מחוז הקונגרס החמישי של אורגון. היא חברת המפלגה הדמוקרטית, ולפני כן כיהנה בבית הנבחרים של אורגון בשנים 2017–2025.

היא נבחרה לראשונה לבית הנבחרים של אורגון ב־2016, וב־5 בנובמבר 2024 נבחרה לבית הנבחרים של ארצות הברית לאחר שניצחה את חברת הקונגרס הרפובליקנית המכהנת לורי צ'אבס-דרימר במרוץ צמוד. היא האישה השחורה הראשונה שנבחרה לקונגרס מטעם מדינת אורגון.

 ביוגרפיה 
 ראשית חייה והשכלה 
ביינום נולדה ב-31 בינואר 1975 בוושינגטון די. סי., למדה בבית הספר התיכון בנקר, ולאחר מכן השלימה את לימודיה ב־The Madeira School. במהלך לימודיה התיכוניים עבדה כמתמחה בגבעת הקפיטול.

בשנת 1996 קיבלה תואר ראשון בהנדסת חשמל מאוניברסיטת פלורידה A&M, ובשנת 2000 סיימה תואר שני במנהל עסקים באוניברסיטת מישיגן.

בעת לימודיה קיבלה מלגת לימודים מחברת בואינג, ובהמשך עבדה בחופשת קיץ בחברה. לאחר סיום התואר החלה לעבוד בחברת ג'נרל מוטורס כמהנדסת מערכות היגוי, במקביל ללימודי התואר שני שלה.

בעת שעבדה בג'נרל מוטורס שהתה בטאיוואן במשך שבוע לאחר פיגועי 11 בספטמבר והשיבושים שנגרמו לטיסות. בעקבות חוויה זו, בשנת 2002 עברה למחוז קלקמס שבאורגון, כדי לסייע לחמותה בניהול זיכיון של מסעדות מקדונלד'ס.

 בית הנבחרים של אורגון 
ב־2016 התמודדה על מחוז הבחירה ה־51 בבית הנבחרים של אורגון, לאחר שחברת הבית הקודמת, שמיה פייגן, בחרה שלא להתמודד מחדש. ביינום ניצחה בפריימריז הדמוקרטיים עם 66% מהקולות, ובבחירות הכלליות גברה על לורי צ'אבס-דרימר, ראש עיריית האפי ואלי הרפובליקנית, בהפרש של 51% מול 49% – במרוץ שנחשב לאחד הצמודים ביותר לאותה שנה.

בבחירות 2018 התמודדה שוב מול צ'אבס-דרימר וניצחה עם 53% מהקולות. ב־2020 נבחרה שוב לאחר שניצחה את הרפובליקנית ג'יין הייז, מנהלת בית ספר, ואת מועמד הליברטריאנים דונלד קרופורד.

ב־2022, בעקבות חלוקה מחדש של מחוזות הבחירה, שובצה למחוז 39, וניצחה בבחירות את הרפובליקנית קורי היינס בפער של 10 אחוז.

ב־2019 הייתה ביינום המחוקקת היחידה בבית הנבחרים של אורגון שהתנגדה לחוק שהאריך את תקופת ההתיישנות להגשת תביעות אזרחיות של נפגעי אונס. ב־2020, על רקע מגפת הקורונה בארצות הברית, היא ומחוקקים נוספים פנו למושלת אורגון קייט בראון בדרישה לשחרר כמעט 2,000 אסירים, כ־14% מאוכלוסיית בתי הסוהר במדינה.

בינואר 2022, לאחר שהתפנתה משרת יו"ר בית הנבחרים בעקבות פרישתה של טינה קוטק שהתמודדה למשרת מושלת אורגון, התמודדה ביינום על התפקיד מול דן רייפילד מקורבאליס, ועל אף שרייפילד ניצח בהתמודדות הפנימית במפלגה, הפכה ביינום לאישה השחורה הראשונה בהיסטוריה של אורגון שקיבלה קולות לתפקיד יו"ר בית הנבחרים (4 קולות).

בשנת 2023 כיהנה כיו"ר ועדת הבית לפיתוח כלכלי ועסקים קטנים. באפריל אותה שנה הובילה את חקיקת חוק השבבים של אורגון (Oregon CHIPS Act) – יוזמה בהיקף של 210 מיליון דולר לחיזוק תעשיית המוליכים למחצה במדינה. החוק כלל מענקים, הלוואות, מחקר ופיתוח קרקע לתעשיות היי-טק.

בינואר 2025 פרשה מתפקידה בבית הנבחרים של אורגון כדי להתמודד לקונגרס, והוחלפה על ידי אפריל דובסון.

 בית הנבחרים של ארצות הברית 
ב־21 ביוני 2023 הכריזה כי תתמודד על מחוז הקונגרס החמישי של אורגון, מול לורי צ'אבס-דרימר. בינואר 2024 נכללה בתוכנית "Red to Blue" של המפלגה הדמוקרטית הארצית, שסיפקה לה תמיכה, מימון והכשרה. ב־21 במאי 2024 ניצחה בפריימריז את ג'יימי מקלאוד-סקינר.

ב־5 בנובמבר 2024 ניצחה בפער קטן את צ'אבס-דרימר בבחירות הכלליות, לאחר התמודדות צמודה במיוחד שהייתה אחת מ־11 המרוצים היקרים ביותר במדינה (למעלה מ־26 מיליון דולר בהוצאות חיצוניות). היא האישה השחורה הראשונה שנבחרה לקונגרס מטעם אורגון.

ביינום חברה בוועדת השירותים הפיננסיים של בית הנבחרים, ותחתיה בוועדות המשנה לשוקי הון ולביטוח ודיור.

 חיים אישיים 
ביינום נשואה למארק, ולהם ארבעה ילדים. המשפחה מתגוררת בעיר האפי ואלי ומחזיקה בבעלותה מספר סניפי מקדונלד'ס באזור פורטלנד. היא נוצרייה.

 קישורים חיצוניים 





 הערות שוליים 

קטגוריה:אמריקאים ילידי וושינגטון די. סי.
קטגוריה:בוגרי אוניברסיטת פלורידה A&M
קטגוריה:בוגרי אוניברסיטת מישיגן
קטגוריה:חברי האספה המחוקקת של אורגון
קטגוריה:חברי בית הנבחרים של ארצות הברית מאורגון
קטגוריה:חברות בית הנבחרים של ארצות הברית מטעם המפלגה הדמוקרטית
קטגוריה:חברי הקונגרס ה-119 של ארצות הברית
קטגוריה:אפרו-אמריקאיות חברות בית הנבחרים של ארצות הברית
קטגוריה:אמריקאיות שנולדו ב-1975
קטגוריה:אמריקאים שנולדו ב-1975